کولت. آذ گونئیلی یازیچی رضا طالبی نین شعرینی تقدیم ائدیر:
بیزی هئچ بیر شی موتلو ائتمه دی
نه مال، نه مولک، نه فاحیشه لرین گولوشو
بیزی هئچ بیر شی
هئچ بیر شی
....دولو دولو قدح لر، آمئریکا سئوداسی
پلئی ایستیشن ده کی رونالدو
حتتا دوغوم گونونو اونوتماماق
بیزی هئچ بیر شی موتلو ائتمه دی
اوشاغلیق رسیملریمیز؛ تورکییه ساققیزلاریندان چیخان قیز شکیلی
اوخول دان قاچماغلاریمیز، جومعه لر ناهارا کیمی یاتماق لار
بیزی هئچ بیر شی....
محرم احسانلاری، ماشینی جوجه لر ؛ پالچیق ایچینده
کارت اوینامالاری
......نه بندده دستی چکمه ک نه ده قونشونون قیز اوشاغینین آدینی سولماز قویماسی
بیزی هئچ بیر شی موتلو ائتمه دی
نه شاه گؤلو، نه گجیل ده کی باغیرساقچی
نه ده ساعات قاباغیندا زیپی آچیق پولیس
اوف اوف
بیزی هئچ بیر شی هئچ هئچ هئچ بیر شی موتلو ائتمه دی
دوربینله قونشون قیزینی ایزله مک،
.......تووالتده سیقارت ایچمه ک، قهوه لرده دوستلاری چئینه مک
نه دیوارداکی شعارلار
نه زیندان میله لری، نه بیر آرشین دیلیمیز
بیزی هئچ بیر شی.....
نه قزئت ده کی آنتالیا رکلاملاری؛ نه تجریش ده کی یدالله عمی نین سوپورگه سی
نه بایرامداکی اولاشمایان اس ام اس لر، نه فیسبوکداکی ساختا پروفیلیمز
نه بابامیزین جیبینده کی چالینان کیملیی
بیزی هئچ نه موتلو ائتمه دی
نه گیشا کؤرپوسونده آشاغی باخماق؛ نه قیزلاری ختنه سی؛ نه اوغلانلاری فشن باشی
نه موللانین منبر آرخاسی، نه کشیش لر قیزیل خاجی نه ده حرمده کی یوروغون چوماقچی
بیزی هئچ نه موتلو ائتمه دی، نه فیفا نه یوفا نه ویجئی یین فیلملری
نه "آدم برفی"نین یاساقی
نه ده شهر چایینداکی چئدنه هیجانی
بیزی موتلو ائتمه یه کیمسه گؤرولی دئییل!
اونوت گئچ، باشینا توپورجه ک یاخ، سئودیین قیزین دیلینی آنادان اؤیرنمه!
قاراداغ سیز ییخیل
یات بو قوشوقلار آلتیندا، آلوولان، یاخانی باغلا
سویوق دور چوخ سویوق
بوشونا اوشومه
...........موتلو ائتمه یه چوخ اوزاقدایام
گؤزلرینی قاپات
......بیزی سادجه سیچانلار آنلار
یئمه ک لرینی بؤلدوکده ن سونرا!
داوا ساتانین اوزو گولسون، موتلو اولسون ....یئته ر!
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab ace_Arab azb_Arab azb_Arab azb_Arab pes_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab